text: Ny rekord - udsolgt på næsten alle hylder
  22 august 2019 kl. 19.49
  Tønder Festival sætter ny rekord. Både partout- og lørdagsbilletter er udsolgt. Samtidig er campen også fuld.
  Allerede nu kan Tønder Festival melde om udsolgt på tre afgørende punkter: Partout- og lørdagsbilletter samt på campingpladsen, hvor der er plads til i alt 2.000 enheder.
  - Det er bare forrygende. Vi er selvfølgelig glade, og det er første gang, at der er udsolgt på campingpladsen, siger kunstnerisk leder Maria Theessink til TV SYD.
  Sidste år kunne Tønder Festival også allerede torsdag melde udsolgt af partout- og lørdagsbilletter. Her blev der solgt 7.599 partoutbilletter plus et uoplyst antal dagsbilletter. Det er næsten 600 flere end året forinden i 2017.
  I år er der desuden sat endnu flere partoutbilletter til salg, men festivalledelsen vil ikke oplyse, hvor mange det drejer sig om.
  - Interessen for Tønder Festival er vokset de senere år, og det er virkelig glædeligt at se, at der kommer nye publikummer til vores festival. Jeg tror, at det vedholdende arbejde med at forny og udvikle festivalen har båret frugt, siger Maria Theessink.
  Det er dog stadig muligt at købe armbånd til fredag og søndag på festivalen.
  
  